El Mercat de la Boqueria compta des d'aquest dissabte amb agents cívics destinats a informar, sensibilitzar i promoure actituds cíviques per tal de fomentar la convivència i el respecte en el recinte. Els agents informaran sobre la normativa actual del mercat per tal que sigui coneguda pels visitants i facilitar així el seu compliment. La mesura persegueix, entre altres coses, evitar aglomeracions als passadissos, no permetre la manipulació d'aliments exposats a la venda ni que les persones s'asseguin a terra per descansar o menjar o que hi hagi cridòries de grups. Els agents seran al mercat els divendres i dissabtes d'abril a octubre. L'objectiu és recuperar el mercat per al seu ús tradicional, prioritzant els veïns. Aquesta era una de les accions destacades incloses en la Mesura de Govern del Mercat de la Boqueria presentada a la Comissió d'Economia i Hisenda del passat 14 de febrer. La mesura té com a objectiu recuperar el Mercat per al veïnat i per a la ciutat, promoure la venda tradicional i corregir les disfuncions que es deriven de l'excés de visitants que accedeixen per motius lúdics. La idea final, mantenir l'essència d'aquest equipament municipal. Dues de les grans actuacions previstes se centren en el control dels visitants que rep el Mercat de la Boqueria i en les mesures per facilitar que els clients que fan compra habitual la puguin fer amb més comoditat. El mercat comptarà tots els divendres i dissabtes d'abril a octubre, des de les 8.30h fins a les 20h, amb dos agents cívics, que realitzaran accions de divulgació de conductes cíviques i controlaran que no es desenvolupin activitats ni es duguin a terme accions que vagin contra la normativa. Els agents facilitaran informació sobre el Mercat als usuaris del recinte, evitaran aglomeracions que obstrueixin passadissos i que impedeixin la normal circulació de les persones pels espais comuns així com l'estacionament davant de les parades, que impedeixin l'acostament dels clients i l'atenció al públic dels comerciants per vendre. També impediran la manipulació dels aliments exposats a la venda, quan sigui amb ànim de curiositat o per prendre fotografies i la cridòria de grups que visitin el mercat com a punt de trobada d'activitats lúdiques, com ara esdeveniments esportius o comiats de solters/es   A l'hora d'implementar aquesta mesura, els agents cívics treballaran amb una aplicació amb la que recolliran les incidències que es vagin produint al llarg del servei.  Més vigilància D'altra banda, l'Ajuntament recorda que s'ha ampliat l'horari de vigilància del mercat, de manera que el recinte disposi d'aquest servei des de les 8h a les 20h de divendres, i des de les 8h a les 19h de dissabtes.  També s'ha incrementat el sistema de videovigilància del recinte, incorporant cinc noves càmeres en la zona de tancament del mercat que dóna a la plaça de la Gardunya.  L'increment d'hores de vigilància de 17.000 a 18.000  té, entre els seus principals objectius, garantir que no accedeixin al recinte grups organitzats de més de 15 persones ni divendres ni dissabte. Alliberament d'espai Per fer més còmoda la compra per part dels clients habituals de la Boqueria, una de les accions més destacades que s'està duent a terme, és l'alliberament d'espai en cada un dels quatre quadrants en què es divideix el mercat, rescatant i traslladant parades, de manera que s'eixamplin els espais entre parades i es faciliti el pas.  Entre el 2016, quan es produeix l'inici de l'esponjament d'espai, i fins a la data actual en el marc de l'aprovació de la Mesura de Govern, l'Ajuntament ha recuperat llicències d'un total de 24 negocis, i s'han traslladat 19 del total de 225 negocis que hi ha a la Boqueria. Aquesta actuació, junt amb les que resten que s'executaran en les properes setmanes i que afectaran a 5 negocis més, permetran que en els pròxims mesos tres illes de parades es podran alliberar per tal d'esponjar els passadissos i facilitar la compra dels veïns i veïnes.

Summary: La Boqueria tindrà agents cívics que promouran la convivència i el respecte dins del mercat


El Berguedà va ser una de les principals comarques industrials del país. La força del riu Llobregat i la riquesa de les seves mines van fer créixer el territori i li van donar grans anys d'expansió econòmica fins a la seva decadència. De tot això, en continua quedant el seu llegat industrial, una herència que el Consell Comarcal del Berguedà s'ha proposat donar a conèixer a tots els estudiants de la comarca. Amb aquesta finalitat, l'ens ha posat en marxa un programa pilot per tal que els estudiants del cicle superior de primària  tinguin la possibilitat de visitar quatre dels principals indrets que parlen d'aquest passat: el Museu de les Mines de Cercs, la Torre de l'Amo de Viladomiu Nou, la Colònia Vidal i la Fàbrica de Ciment Asland de Castellar de N'Hug. A més, el projecte també permetrà duplicar el nombre de turistes que visiten aquests indrets durant l'hivern, la temporada més baixa.

Summary: Més de 450 alumnes del Berguedà coneixeran la història de la comarca amb visites gratuïtes al seu llegat industrial


El president del grup parlamentari del PPC, Xavier García Albiol, ha reaccionat aquest dilluns de manera contundent a l'ordre de repetir el ple d'investidura del nou alcalde de Girona, Albert Ballesta, per no haver jurat o promès el càrrec d'acord amb la llei. Per al popular, el batlle "està fent una mica bastant el ridícul" i "no comença amb bon peu". I és que segons Albiol, l'episodi "forma part del despropòsit de la política que es viu en una part de les forces catalanes". "Em produeix vergonya i és un bon escarment que li hauria de fer reflexionar i avergonyir-se", ha sentenciat Albiol en ser preguntat per la qüestió durant una roda de premsa.

Summary: Albiol creu que el nou alcalde de Girona fa "bastant el ridícul" i diu que haver de repetir el ple és "un escarment"


El Síndic de Greuges ha obert una investigació d’ofici per aclarir les actuacions que ha dut a terme l’escola d’educació especial Taiga de Barcelona. Rafael Ribó s’ha adreçat al Consorci d’Educació per demanar la informació sobre la situació laboral de l’educador acusat per les famílies de tres alumnes del centre i s’ha interessat per si el protocol ha estat activat. Si és així, el Síndic també vol esbrina per part de qui s’ha activat, en quin moment i si ja s’han comunicat els fets a la Fiscalia de menors i a la DGAIA. Ribó també ha demanat si s’ha previst adoptar alguna mesura preventiva per detectar el risc de possibles abusos en situacions similars i amb infants especialment vulnerables.  Rafael Ribó també vol saber si s’ha ofert algun tipus d’atenció i suport emocional a les víctimes.

Summary: El Síndic de Greuges obre una investigació d’ofici els presumptes abusos sexuals a l’escola Taiga de Barcelona


Un home de 22 anys, de nacionalitat dominicana i veí de Santa Coloma de Gramenet va ser detingut el 27 de febrer pels Mossos d'Esquadra com a presumpte autor d'un homicidi que va tenir lloc l'any 2018 a Barcelona. Segons el cos policial els fets van passar el 5 de juny al carrer Groc del barri Gòtic de la capital catalana. Sobre dos quarts de sis de la tarda, la policia van rebre un avís que alertava de la presència d'un ferit greu per arma blanca a dins d'un local on es consumia droga, suposadament un dels narcopisos denunciats pels veïns de la zona. L'home va acabar morint a causa d'aquestes lesions. L'home va passar a disposició judicial el dia 1 de març i el jutge va decretar el seu ingrés a presó. Els Mossos destaquen la "gran complexitat" de la investigació, que finalment ha acabat amb la detenció del veí de Santa Coloma.

Summary: Detenen un home per un crim a Barcelona el 2018


El Centre de Fauna de Pont de Suert ha estrenat aquest divendres les noves instal·lacions de cria en captivitat del tritó del Montseny que compten amb 120 aquaris, que se sumen als 20 existents, amb capacitat per acollir fins a 500 exemplars. L'ampliació respon a una necessitat de disposar d'un espai suficient per multiplicar la capacitat reproductora dels exemplars disponibles. S'ha adequat un habitacle existent per traslladar exemplars de les instal·lacions antigues i crear noves parelles, la qual cosa permetrà triplicar la reproducció. L'objectiu d'aquest Centre és triple; augmentar la població de tritó del Montseny, disposar d'un reservori de l'espècie i realitzar un projecte pedagògic i divulgatiu. El Centre del Pont de Suert és amb el Centre de Fauna de Torreferrussa i el Zoo de Barcelona els únics de Catalunya que formen part del programa de cria en captivitat d'aquesta espècie en perill crític. El tritó del Montseny és l'únic vertebrat endèmic a Catalunya.

Summary: El Centre de Fauna del Pont de Suert passa a tenir una capacitat per acollir fins a 500 exemplars de tritó del Montseny


Les obres per adequar l'edifici de Can Fàbregas de Mollet del Vallès (Vallès Oriental) per ubicar-hi la nova seu judicial del municipi han arrencat aquest dilluns. Els treballs consistiran en construir escales i ascensors, obrir noves finestres i la pavimentar tot l'espai. L'equipament entrarà en funcionament la tardor de 2019 i disposarà de 2.800 metres quadrats de superfície, 700 més que ara. Agruparà en un mateix punt els jutjats i el Registre Civil, que actualment es troben dispersos a la població i tindrà dues plantes amb tres sales de vistes. De tot plegat n'ha parlat Joan Abad, secretari de Relacions amb l'Administració de Justícia, que ha visitat la zona i ha indicat que el departament es planteja llogar 600 metres quadrats més per encabir-hi una subseu de Fiscalia com l'Ajuntament i els responsables del partit judicial han exigit. Els nous jutjats de Mollet del Vallès estan una mica més a prop d'esdevenir una realitat. Aquest dilluns s'han iniciat els treballs per habilitar l'edifici de Can Fàbregas de la població per acollir les futures dependències judicials.  El departament de Justícia ha llogat aquest local per un import de 29.000 euros mensuals, que pagarà durant vint anys, per encabir-hi la nova seu judicial de la població, que aglutinarà en un mateix espai els jutjats i el Registre Civil. Les obres d'adequació van a càrrec del propietari de l'immoble.  Joan Abad, secretari de Relacions amb l'Administració de Justícia, ha explicat que el nou edifici entrarà en funcionament a la tardor de 2019 i no a l'estiu, com estava previst inicialment. Es preveuen unes quantes setmanes d'endarreriment a causa del mateix trasllat i dels treballs per instal·lar el mobiliari i els sistemes informàtics. Abad ha aprofitat la seva visita per explicar que el departament no descarta llogar més metres quadrats de l'edifici de Can Fàbregues de cara a possibles necessitats que vagin sorgint. "Hem donat servei al que consideràvem prioritari i essencial però no ens aturem aquí", ha remarcat Abad en referència a la possibilitat d'ubicar una subseu de Fiscalia a Mollet del Vallès. "La creació d'una subseu correspon a Fiscalia, nosaltres no tenim competències, però des del punt de vista dels fiscals que treballen a Granollers i amb la voluntat de facilitar-los la feina, estem estudiant alternatives per fer una ampliació al contracte de lloguer perquè la fiscalia de Granollers pugui disposar aquí d'un espai permanent", ha assenyalat. D'aquesta forma dona resposta a les demandes de l'Ajuntament i dels responsables del partit judicial de Mollet del Vallès, que van considerar que l'equipament "naixia amb mancances" perquè no preveia aquest servei i també perquè només disposarà de tres sales de vistes, una menys de les que hi ha actualment a la població.   Abad s'ha mostrat convençut que amb una monitorització acurada de les sales i un ús efectiu, tres seran suficients per atendre la demanda dels ciutadans de Mollet del Vallès. Amb tot, ha dit que analitzaran el primer any de funcionament dels jutjats i contemplaran l'opció.

Summary: Justícia sospesa que Mollet disposi d'una subseu de Fiscalia coincidint amb l'inici de les obres del nou edifici judicial


L'alcaldessa de Barcelona, Ada Colau, ha explicat aquest dissabte que quan era més jove va estar a punt de ser violada. Durant l'entrega del XIIè Premi 25 de novembre, Colau ha relatat dos episodis diferents, els dos de nit, en què va aconseguir salvar-se perquè es va amb un jove que la va acabar acompanyant a casa, en un cas, i amb un cotxe de policia, en l'altre. Colau ha lamentat que en aquesta última situació, una de les primeres vegades que sortia de nit, els policies la van renyar per anar sola a aquelles hores i "vestida d'aquella manera". "Estic bastant segura que m'haguessin violat aquella nit", ha apuntat. Colau ha explicat que una vegada, tornant a casa de nit pel centre de Barcelona, es va trobar al costat de la porta del seu edifici un home "de gran envergadura" que l'estava esperant i que se'n reia d'ella, desafiant-la, ha dit. "Em trobava atrapada, perquè estava a pocs metres de casa i no trobava escapatòria. Vaig passar moltíssima por", ha dit. Va tenir la sort de creuar-se llavors amb un noi en patinet i li va demanar que l'acompanyés. L'altre home va marxar. Un altre cop va ser rodejada per diferents homes que van sortir de dos o tres cotxes diferents a la Rambla Catalunya i que estaven a punt d'agafar-la. Era una de les primeres vegades que sortia de nit. "Miraculosament va aparèixer un cotxe de policia i els homes van fugir, però estic bastant segura que, si no, m'haguessin violat aquella nit", ha assenyalat l'alcaldessa, que ha afegit que els agents la van renyar per ser al carrer a la nit "vestida d'aquella manera".

Summary: Colau explica que quan era més jove va estar a punt de ser violada


La Joventut Nacionalista de Catalunya (JNC) ha aprovat aquest dissabte una moció en què es posiciona a favor de fundar un nou partit amb una nova denominació de Convergència Democràtica de Catalunya (CDC) a la consulta del 21 de maig que decidirà el futur d'aquesta formació. El secretari general de la JNC, Sergi Miquel, ha fet una crida a què "el dia 21 demanem el vot per fer un partit nou, des de zero" que no tingui cap "hipoteca" per dibuixar el nou partit. "Que tota aquella gent que se sent vinculada a CDC pugui participar en aquest nou espai polític", ha reblat Miquel durant el consell nacional de la branca juvenil de Convergència el que s'ha celebrat aquest dissabte a Llagostera. El secretari general de la JNC ha aprofitat aquesta trobada per felicitar convergència per assumir un procés de primàries per les pròximes eleccions generals del mes de juny. Sergi Miquel ha considerat que el procés de primàries de CDC és "ideal" per tal que "tots els militants puguin opinar i sentir-se partícips de l'elecció dels seus representants a les Corts espanyoles". "Hem d'entendre que en això, també ens juguem el futur del país", ha remarcat Miquel. La Joventut Nacionalista de Catalunya ha celebrat aquest dissabte el seu consell nacional al Casino Llagosterenc, a Llagostera (Gironès), amb la presència de 200 joves militants procedents dels quadres territorials de tot el país. L'acte ha comptat amb el vicesecretari general d'Estratègia de CDC i portaveu de Democràcia i Llibertat al Congrés, Francesc Homs; l'alcalde de Llagostera, Fermí Santamaria, i el diputat al Congrés dels Diputats, Jordi Xuclà. Durant l'acte de cloenda del consell nacional de les JNC, Xuclà ha demanat als consellers nacionals que de cara al 21 de maig "es concentrin en el partit pensant que després ve un 26 de juny", en el qual "no van a defensar cap tercera via", sinó que van a "defensar que el futur que volem decidir els catalans".

Summary: La JNC aposta per fundar un nou partit amb una nova denominació de Convergència


Pacificar el trànsit de les zones més properes a les escoles, sobretot del centre de la ciutat, limitar la velocitat dels vehicles, i evitar el creixement desmesurat de les grans infraestructures són algunes de les propostes que l'Ajuntament de Barcelona portarà a la reunió d'entitats que la setmana vinent ha de posar fil a l'agulla per la declaració de l'emergència climàtica a la capital catalana. Colau vol que el decret no sigui ''fake'' sinó  ''valent''. Ho ha dit aquest divendres després de visitar el vaixell Rainbow Warrior de Greenpeace que ha fet parada a Barcelona per demanar mesures més contundents per reduir les emissions de CO2 i canviar el model energètic actual per aconseguir que el 2030, tota l'energia que es consumeix a l'Estat, sigui renovable.  Per l'alcaldessa de Barcelona, una de les mesures a curt termini que poden sortir de la taula de l'emergència climàtica és la pacificació de les escoles que estan ''més assetjades'' per la contaminació. ''No ens podem resignar que els nens i nenes respirin porqueria'', ha dit Colau, que ha comparat la qualitat de l'aire al centre de la ciutat a l'aigua no potable per l'aixeta, cosa que ha dit que seria un ''escàndol''. Per això, per l'alcaldessa, cal actuar a favor de la salut de tota la població coneixedors que afecta el seu desenvolupament cognitiu.  Reduir la velocitat dels cotxes, reduir l'ús del plàstic, canvis en la cultura del consum o fins i tot limitar les grans infraestructures com el port o l'aeroport són altres propostes que Colau portarà en aquesta reunió preparatòria de l'emergència climàtica. Colau ha lamentat que ciutats com Madrid puguin fer passos endarrere i ha defensat que Barcelona doni el missatge contrari. Per això, també ha demanat la implicació de la Generalitat  i de l'Estat per tirar endavant altres mesures d'aquest tipus.  Greenpeace demana una ''resposta contundent'' Colau ha fet aquestes declaracions després de visitar la tripulació del Rainbow Warrior de Greenpeace que aquest divendres es troba amarrat al Moll d'Espanya de Barcelona per promocionar la campanya 'En marxa pel clima' que l'ONG ecologista està traslladant a diferents ciutats europees amb l'objectiu de conscienciar sobre la necessitat d'emprendre mesures per, sobretot, reduir les emissions de CO2.  Jose Luis Garcia Ortega, responsable del programa de canvi climàtic de Greenpeace. Ha demanat més ''ambició'' a la resposta política pública del canvi climàtic i una ''democratització'' de l'energia per aconseguir que tota la societat sigui ''partícip'' de la solució als problemes que s'estan donant. Garcia Ortega ha alertat que hi ha més CO2 que mai i ha situat l'estat espanyol com el  país europeu que més ha augmentat les emissions que causen l'efecte hivernacle des de 1990. Per això creu que cal una resposta ''contundent'' per reduir les emissions a menys de la meitat el 2030.  Per aconseguir-ho, l'ONG demana una ''transició accelerada'' a un sistema 100% renovable per a aconseguir que l'energia que es consumeix sigui neta. Així, també s'aposta per deixar de crear el carbó i alhora, deixar de vendre la propera dècada cotxes de gasolina o gasoil per aconseguir que ja no en circulin el 2040. Per l'exdirectora de l'Institut Català d'Energia i Qualitat Ambiental, i actualment  membre de la Fundació Renovables, Assumta Farran, no hi ha consciència que el sector de l'energia produeix el 75% de les emissions per lluitar contra el canvi climàtic. Farran ha criticat que les informacions sobre l'emergència climàtica no tinguin importància i per això ha defensat que els ciutadans han de poder ser conscients que poden generar la pròpia energia.  Des del moviment estudiantil Fridays for Future, Aitana Ralda, s'ha pronunciat en aquest mateix sentit i ha recalcat que cal que tothom s'hi impliqui i no només els joves, perquè el canvi és ''global i sistèmic'' ja que ''estem al mateix vaixell''.  Onades de calor i canvi climàtic Els experts que treballen al costat de Greenpeace també han alertat d'altres conseqüències de l'emergència climàtica com és l'augment de la temperatura del planeta. Mar Gómez, doctora en Física, ha assegurat que es viuran deu vegades més d'onades de calor i ''més intenses i més freqüents'' els propers anys i sobretot en països com Espanya, més ''vulnerables'' a la desertització. Ha posat d'exemple la darrera onada de calor que en un mes de juny, va deixar temperatures record a Catalunya però també a tot l'Estat, amb el risc d'incendi més elevat i la contaminació disparada. Per Gómez, no només s'està donant això, sinó que també estan canviant les estacions, amb estius més llargs. Per això, ha demanat mesures concretes que puguin frenar aquests canvis.

Summary: Colau aposta per pacificar les zones escolars i limitar la velocitat a ciutat per lluitar contra l'emergència climàtica


Els sindicats de les llars d'infants no volen reobrir al juny, com es preveu en territoris en fase 2, i expressen preocupació pel retorn a les aules dels més petits. En un comunicat, el Comitè Intercentres denuncia la "impossibilitat" de mantenir la distància de seguretat d'1,5 metres entre personal i infants o entre els mateixos nens i expressa el desacord pel traspàs a cada centre de la "responsabilitat" de l'organització i les mesures sanitàries. D'altra banda, lamenten que no es doni resposta a les "nombroses peticions" que fan com ara disposar de mascaretes d'alta protecció tenint en compte que els infants no poden dur-ne i poden ser portadors del virus.  "Aquesta crisi no l'hem d'assumir exclusivament des de les escoles amb l'obertura de les llars d'infants per justificar unes mesures de conciliació insuficients", recull el comunicat fet públic. A banda, asseguren que la mesura de fer tornar als infants a les llars al juny després que hagin conviscut "exclusivament" amb la família els darrers mesos té "poca visió pedagògica", ja que "hauran de superar un període d'adaptació, sabent que la seva estada a l'escola finirà el 30 de juny". Els sindicats insisteixen en la "conveniència" de situar l'obertura de les llars al proper mes de setembre per dedicar el que queda de curs a la planificació i organització dels nous espais i materials, així com a l'adequació de les activitats educatives. També de cara al setembre, apunten que l'ocupació d'espais alternatius com ara biblioteques o casals per garantir les noves ràtios és "impensable" en l'etapa de 0-3.  Segons exposen els sindicats, ja van traslladar aquests arguments al conseller Josep Bargalló en una reunió mantinguda el passat 19 de maig sobre el procés de desescalada. "Vam ser contundents amb els arguments i vam demanar al màxim representant del Departament, negociació i diàleg", assenyalen. Amb tot, creuen que ha quedat "clara" la "manca de voluntat" d'escoltar les seves propostes i suggereixen que ha tingut més pes "la pressió de les organitzacions patronals de les llars d'infants privades i els interessos d'algunes de les empreses que gestionen el 0-3 en l'àmbit municipal". El Comitè Intercentres compta amb representants de CCOO, UGT FeSP, USTEC.STEs (IAC), AMRC i Junts.   UGT exigeix un document "únic" D'altra banda, la UGT, que considera “precipitada” la decisió de reobrir les escoles bressol, lamenta que la instrucció publicada per la Generalitat deixa a decisió de cada administració local, centre privat o escola d'àmbit autonòmic quines mesures vol prendre en matèria de seguretat i salut. Per això ha exigit un document "únic" per a tot el territori i que se'n garanteixi el compliment.

Summary: Els sindicats de les llars d'infants rebutgen reobrir al juny i denuncien manca de resposta a les peticions del personal


L'actor i director Carles Canut, mort aquest dijous a l'edat de 74 anys, ha estat declarat Fill Predilecte de la Gerri de la Sal, al Pallars Sobirà, localitat on va néixer i resideix gran part de la seva família. El ple de l'Ajuntament ja va aprovar, ahir a la nit per unanimitat, aquest nomenament. L'alcalde, Josep Maria Semino, ha explicat que més endavant es farà un acte de reconeixement a l'actor. Semino ha destacat l'estima que l'actor i director sentia per Gerri de la Sal, on passava llargues temporades i ha sentenciat que ''era el millor ambaixador que podíem tenir''. La pèrdua de l'actor ha estat molt sentida per tots els veïns de la localitat, on Canut n'era un veí més, i també per l'Associació Gastronòmica La Xicoia, de la qual l'actor n'era padrí.

Summary: Gerri de la Sal nomena Fill Predilecte l'actor i director Carles Canut


Una vintena de repartidors de Glovo en vaga s’han manifestat aquest dijous davant de la Sagrada Família i a la seu de l'empresa per denunciar les seves condicions laborals i que treballen com a falsos autònoms. El president de la secció sindical de Glovo, Brian González, ha explicat que el sistema de penalitzacions de l’aplicació fa que els riders no puguin treballar la quantitat d’hores necessàries per obtenir "un sou digne" i que, a més, ho hagin de fer quan l’empresa els ho demana, com ara els caps de setmana, davant l’amenaça que els disminueixi la quantitat d’hores que els permet treballar. A més, alguns dels manifestants han denunciat pràctiques irregulars per part de membres de Glovo, com ara la venda d’hores extra.

Summary: Una vintena de riders de Glovo en vaga protesten contra les condicions laborals i denuncien ser falsos autònoms


L'entitat critica que la protesta s'està duent a terme sense "empara legal" i sense serveis mínims ACN Barcelona.-El Consell de Gremis ha advertit aquest dimarts que la vaga de taxis està repercutint en el turisme i el comerç de Barcelona pel col·lapse intencionat a la ciutat" i la sensació "d'inseguretat entre turistes i ciutadans" i ha indicat que la protesta s'està duent a terme sense "empara legal". En aquest sentit, l'entitat critica que la vaga no compta amb una "convocatòria adequada ni tampoc ofereix serveis mínims". "Només aquest punt va contra l’ordenament públic, doncs el servei de Taxis de la ciutat és; al igual que la Guardia Urbana, un servei públic que ha de complir uns mínims per l’ordenament públic", assenyala el Consell de Gremis en un comunicat. El president del Consell de Gremis, Miquel Donnay, ha reconegut el dret dels taxistes a "vetllar pels seus interessos legítims" però demana que ho facin "amb vagues acordades amb els serveis públics mínims corresponents i sense penalitzar la societat de les seves demandes" . El Consell de Gremis està integrat per gremis i associacions sectorials amb més de 10.000 petites i mitjanes empreses.

Summary: El Consell de Gremis avisa que la vaga de taxis repercuteix en el turisme i el comerç de Barcelona


El conjunt de mesures del pla pressupostari per al 2019 que el govern espanyol va presentar davant la Comissió Europea és ‘’plenament compatible’’ amb el compliment dels objectius de tancar l’exercici del 2019 amb un dèficit de l’1,8%, segons ha defensat Elena Aparici, directora general del Tresor. En una intervenció davant un conjunt d’inversors de ‘Global Alliance Partners Conference’ (GAP) reunits a Barcelona, Aparici ha destacat la recuperació de l’economia espanyola, que encadena 20 trimestres de creixement en positiu, i ha assegurat que davant ‘’l’esgotament’’ del consum de les llars, és l’hora de pujar els sous de les persones que cobren els salaris més baixos si es vol ‘’mantenir viu’’ el ritme de la demanda interna i la recuperació.

Summary: El govern espanyol, convençut que el pla pressupostari del 2019 és compatible amb els objectius del dèficit


El ministre d'Assumptes Exteriors, UE i Cooperació, Josep Borrell, ha insistit aquest dimecres en afirmar que el govern espanyol "no accepta cap mena d'ultimàtum" i ha instat al president de Generalitat a què no "esperi un mes" per fer "el que vulgui" perquè, ha dit, "la resposta és la mateixa que serà sempre". "No hi haurà un referèndum de secessió. El senyor Torra no cal que doni un mes de termini, el que vulgui fer ho pot començar a fer demà mateix", ha etzibat. En el marc d'una visita a Andorra, el ministre també ha defensat el nomenament de l'exalcalde de Lleida Àngel Ros com ambaixador de l'estat espanyol al principat andorrà, malgrat les crítiques rebudes pel fet que aquest no té carrera diplomàtica. En aquest sentit, ha explicat que considera que hi ha "circumstàncies personals i polítiques que el fan especialment adient". Borrell ha reiterat la voluntat del govern espanyol per "continuar dialogant dins el marc de la llei" i ha volgut deixar clar que "no hi haurà referèndum". Per aquest motiu, ha dit al president de la Generalitat, Quim Torra, que "no cal que doni un mes de termini" per fer "el que vulgui". "Ho pot començar a fer demà mateix, perquè la resposta és la mateixa que serà sempre", ha reblat. El ministre també s'ha referit al dèficit d'inversió en infraestructures a Catalunya per defensar que l'objectiu del seu executiu és el de "resoldre els problemes reals", tot i que en aquest cas ho ha condicionat a l'aprovació dels pressupostos. Sobre les crítiques de l'Associació de Diplomàtics espanyols al nomenament de l'exalcalde de Lleida Àngel Ros com ambaixador de l'estat espanyol a Andorra, Borrell ha defensat que no és necessari comptar amb una carrera diplomàtica per exercir el càrrec. "Es tracta de buscar una persona que sigui l'adient" ha afirmat, per després explicar que en el cas de l'ex-paer en cap "es donen circumstàncies personals i polítiques que el fan especialment adient per fer aquesta tasca". Negociació de l'acord d'associació d'Andorra a la UE En el marc d'una visita a Andorra, Borrell s'ha reunit, entre d'altres, amb el cap de govern del principat, Toni Martí, i la ministra d'Afers Exteriors andorrana, Maria Ubach, per parlar de l'estat de les negociacions de l'acord d'associació d'Andorra a la Unió Europea. En aquest sentit, i tal com ha apuntat en els darrers dies el president del partit andorrà Socialdemòcrata i Progrès, Jaume Bartumeu, el ministre d'Assumptes Exteriors espanyol ha dit que el subsidi d'atur que hauria de pagar el principat a aquells treballadors espanyols que tornen al seu país d'origen és un tema que està sobre la taula. Borrell ho ha justificat afirmant que "els treballadors a la UE tenen un règim de protecció social que per definició no pot ser discriminatori" i ha afegit que un futur acord ha d'implicar per Andorra assumir "totes les conseqüències". Pel que fa a la posada en marxa del sistema d'aproximació amb GPS a l'Aeroport d'Andorra - La Seu d'Urgell, el ministre ha recordat que s'està treballant per a què sigui una realitat de cara a la primavera. Mentre, en el cas de la demanda de fer possible que la infraestructura aculli vols de fora de l'espai Schengen, ha explicat que caldrà avaluar-ne el seu cost perquè, ha dit, això implica haver de desplegar efectius de la policia i de la Guàrdia Civil i, per tant, s'ha d'analitzar si la seva presència ha de ser permanent o temporal, en funció del "tràfic" de l'aeroport, ha exposat. Borrell també s'ha referit a la consulta ciutadana que ha aprovat l'Ajuntament de la Pobla de Segur (Pallars Jussà), la seva localitat natal, per decidir si es retira el seu nom d'un passeig del municipi. En aquest sentit, el ministre ha deixat clar que es desmarca d'aquesta qüestió i ha afirmat que no vol "ser motiu de divisió i de discrepància" entre els veïns, amb la qual cosa, ha conclòs dient que respecte a aquest tema el consistori "pot fer el que vulgui".

Summary: Borrell: "No hi haurà referèndum. Torra pot començar a fer demà el que vulgui fer"


El Govern podria satisfer "probablement" dilluns vinent la petició del món escènic perquè se suavitzi la limitació dels aforaments, ara del 50%, fins a un 66% o 70%. Així ho ha avançat aquest divendres la consellera de Cultura, Àngels Ponsa, en assegurar que la mesura està "molt a punt", doncs ja hi ha acord entre els departaments de Salut i Interior, necessari perquè ho aprovi el Procicat. "És una bona notícia, tot just comencen les temporades (escèniques) i no és el mateix fer-ho amb un aforament o l'altre", ha celebrat Ponsa. La consellera també preveu portar dimarts el consell de Govern l'esperada declaració de la cultura com a bé essencial, que ha de "preservar-la" de nous tancaments en cas d'un empitjorament de la pandèmia.

Summary: El Govern té "molt a punt" l'autorització perquè l'aforament dels espais escènics pugui arribar fins al 66%-70%


Els preus al març s'han mantingut invariables en relació amb al febrer i han deixat una taxa d'inflació anual del 2,5%, sis dècimes per sota de la registrada al febrer, segons les dades publicades aquest dimecres per l'Institut d'Estadística espanyol. En el conjunt de l'estat espanyol, el preus també s'han mantingut plans en termes mensuals i la taxa d'inflació anual s'ha frenat fins a situar-se en el 2,3%, set dècimes per sota de la registrada al febrer. Els preus de les gasolines i de l'electricitat, que han baixat aquest març, han influït de forma decisiva en la desacceleració de la taxa d'inflació. L'efecte de Setmana Santa, que l'any passat va caure en març, també ha influït en els preus dels viatges organitzats que aquest març s'han mantingut per sota del repunt que van registrar l'any passat per les vacances de Pasqua. La desacceleració de la taxa d'inflació aquest mes de març s'ha produït bàsicament pe comportament a la baixa dels preus de les cistelles del transport, on estan incloses les gasolines i els carburants, l'habitatge, on s'inclou la factura elèctrica, i l'oci la cultura, on s'imputen els preus dels paquets turístics.  En el cas de l'oci i cultura, l'efecte calendari de la Setmana Santa, ha influït de manera rellevat perquè mentre el mes de març de l'any passat, en plenes vacances de Pasqua, tots els paquets turístics pujaven de preu per atendre la forta demanda dels consumidors, en aquest any, al caure la Setmana Santa en el mes d'abril, els paquets turístics del mes de març recollien ofertes i promocions amb preus a la baixa per incentivar una demanda de temporada baixa.  La cistella d'aliments frescos i begudes no alcohòliques també han influït en la desacceleració de la taxa d'inflació en termes anuals. En aquest cas, però, han estat les verdures i els llegums les que han baixat de preu mentre que les fruites fresques han augmentat els preus aquest mes de març mentre que l'any passat els baixaven. L'altre producte que ha influït ha estat el peix fresc que aquest any ha baixat de preu però menys que al març de l'any passat.  La taxa d'inflació subjacent, la que no té en compte els preus més volàtils del petroli i dels productes frescos, s'ha situat al març en el conjunt espanyol en una taxa del 0,9%, una dècimes per sota de la registrada al febrer i 1,4 punts percentuals per sota de la taxa d'inflació general d'aquest mes de març.   Barcelona Per demarcacions, els preus es van mantenir plans a les comarques barcelonines al març en relació amb el mes de febrer i van deixar una taxa d'inflació anual del 2,4%, cinc dècimes per sota de la taxa registrada al febrer (2,9%).  Girona A Girona, els preus van caure una dècima al març en relació amb el mes de febrer i van situar la taxa d'inflació anual en el 2,9%, sis dècimes per sota de la taxa registrada al febrer (3,5%). Lleida A Lleida els preus es van mantenir plans al març en relació amb el mes de febrer i van deixar una taxa d'inflació anual del 2,9%, vuit dècimes per sota de la taxa registrada al febrer (3,7%).  Tarragona Finalment, a Tarragona, els preus també van quedar plans al març en relació amb el febrer situant la taxa d'inflació anual en el 2,8%, set dècimes per sota de la taxa registrada al febrer (3,5%).

Summary: Els preus es mantenen plans al març en relació al febrer i augmenten un 2,5% en un any


L'expresident de l'ANC i president de la Crida, Jordi Sànchez, ha defensat que el 20 de setembre del 2017 van decidir convocar un "acte de protesta" davant del Departament d'Economia perquè això "forma part dels elements de funcionament democràtic". Durant l'interrogatori que ha fet el fiscal Javier Zaragoza, Sànchez ha explicat que la decisió presa pel jutjat d'instrucció número 13 de Barcelona "ha de ser respectada", però que "no l'eximeix de la protesta si els ciutadans creuen que no és ajustada a llei". El líder de l'ANC s'ha presentat com un "pres polític" en un "judici polític" i fa la seva declaració amb el llaç groc a la solapa que llueix des de la primera vista. "Sóc aquí per haver estat president de l'ANC", ha dit. Sànchez  ha dit que el tribunal "es presenta com a imparcial" i que ha decidit respondre les preguntes de la fiscalia i de l'advocacia de l'Estat perquè els fets que li imputen "són falsos". "No tinc cap temor a poder respondre i oferir la veritat". Ha decidit declarar en castellà perquè el tribunal no ha acceptat que hi hagi traducció simultània. L'exlíder de l'ANC ha presentat l'entitat com una "associació privada" que utilitza el "dret a la llibertat d'expressió, a la mobilització de reunió i manifestació" i amb "absolut respecte a les normes de civisme i no violència com ha quedat acreditat a cada gran mobilització des del 2012". Sànchez ha carregat contra la fiscalia perquè considera que en el seu escrit d'acusació "sembla qüestionar de manera evident el que han estat mobilitzacions pacífiques". Per això, es considera un "pres polític de consciència" i està convençut que està davant del tribunal "per haver estat president de l'ANC". El fiscal no ha trigat en començar a preguntar per la jornada del 20-S. Sànchez ha explicat que se'n va assabentar pels mitjans de comunicació i per xarxes, i a preguntes de Zaragoza ha dit que també li podria haver comunicat la secretària general d'ERC, Marta Rovira, amb qui va parlar per telèfon poc després de les vuit del matí.  Sànchez ha reconegut que va fer un tuit a les 8.20h per cridar a la convocatòria per "protestar i mostrar la indignació per una decisió que no enteníem quin era al motiu de fons". Una mobilització que va fer "només per protestar davant de la decisió judicial" i que es va fer amb l'argument "Defensem les institucions". Sànchez ha remarcat que aquesta "proclama" també la van fer seva sindicats, entitats esportives o fins i tot "tots" els rectors de les universitats públiques catalanes. A més ha dit que no van comunicar a les autoritats la mobilització fins a les 10.08h perquè el personal tècnic de l'ANC comença a treballar just a les deu del matí. "Dubtes" amb l'actuació del jutjat 13 Sobre l'actuació del jutjat 13 de Barcelona, Sànchez ha destacat que des de feia mesos se seguien unes "diligències secretes" i que hi havia "dubtes" sobre com aquest jutjat estava instruint la causa. "Portàvem mesos de polèmiques setmanals, hi havia intervencions de la Guàrdia Civil que cridaven a citar a persones que després el jutjat desmentia que hagués reclamat", ha dit. És en aquest context, ha justificat, que va decidir convocar un "acte de protesta" davant la presència de Guàrdia Civil a la seu d'Economia el 20-S. "Muralla humana" que tapaven els cotxes Sànchez ha respost al fiscal que quan va arribar per primera vegada a la seu d'Economia no va veure els cotxes oficials de la Guàrdia Civil, perquè hi havia "una muralla humana", i que no se'n va adonar que hi eren fins que no va tornar a la zona al cap de "dues o tres hores". També ha relatat que va estar bona part del matí fora per una reunió de feina i que no tenia previst tornar a la concentració. Ho fa perquè el truca l'exconseller d'Interior Joaquim Forn que li demanava suport en matèria de "seguretat i ordre" amb els voluntaris de l'ANC. "La col·laboració amb Mossos i Guàrdia Urbana de Barcelona sempre ha estat igual en totes les mobilitzacions", ha dit. Però ha remarcat que van haver d'actuar amb rapidesa. "A diferència d'altres manifestacions, no la vam preparar perquè no sabíem òbviament que es produiria el registre", ha detallat.

Summary: Sànchez sobre el 20-S: "Una decisió judicial ha de ser respectada però no l'eximeix de ser protestada"


La biotecnològica Oryzon ha decidit traslladar el seu domicili social a Madrid, segons ha informat a la Comissió Nacional del Mercat de Valors (CNMV). La companyia que fins ara tenia la seva seu a Cornellà de Llobregat s'instal·larà a la Carrera de San Jerónimo de la capital madrilenya, on tindrà la seva administració i direcció. Oryzon va ser fundada l'any 2000 a Barcelona i té 35 empleats. La companyia es dedica, sobretot, al desenvolupament de fàrmacs relacionats amb l'oncologia i les malalties neurodegeneratives, com l'alzheimer. L'empresa té oficines a Barcelona i a Cambridge, als Estat Units.

Summary: L'empresa biofarmacèutica Oryzon deixa la seva seu a Cornellà de Llobregat i es trasllada a Madrid


Un informe elaborat per l'Ajuntament de de Gavà xifra en 2,7 MEUR els danys causats pel temporal Gloria al municipi i en 379.000 euros els costos directes que el consistori ha hagut d'assumir per fer actuacions d'urgència. Aquí es comptabilitzen despeses relacionades amb la neteja de la via pública, les actuacions a parcs i jardins, la retirada d'arbres caiguts o la reposició dels senyals de trànsit fets malbé, entre d'altres. Una de les zones més afectades és la platja de Gavà on reposar tota la sorra perduda tindrà un cost d'1,6 MEUR i reparar tot el mobiliari urbà gairebé 50.000 euros.  Un altre dels espais afectats ha estat el delta del Llobregat al Parc Agrari on els pagesos han perdut més del 70% de la collida i els danys en les infraestructures s'eleven als 650.000 euros.  En el ple municipal celebrat aquest dijous, tots els grups van aprovar una declaració on s'insta al conjunt d'administracions a que impulsin accions d'urgència per disminuir l'impacte més immediat del temporal.  A més, davant episodis que es repeteixen després de cada temporal com és la pèrdua de sorra a les platges, els talls de llum o els problemes de desguàs al Parc Agrari, reclamen que es coordinin mesures a mig i llarg termini per corregir les deficiències.  La declaració política es traslladarà als governs català i espanyol, a Endesa, al Parc Agrari del Baix Llobregat i a la Cooperativa Agropecuària de Gavà.


Endesa ha renovat el sistema de telecontrol de tres transformadors a la subestació de Sant Pere de Ribes (Garraf) per tal d’estalviar temps en la localització d’avaries. La companyia ha invertit 48.000 euros en una actuació que calcula que millorarà el subministrament elèctric a més de 33.000 clients repartits entre els municipis de Canyelles, Olivella, Sant Pere de Ribes, Sitges, i Vilanova i la Geltrú (Garraf) i Olèrdola i Vilafranca del Penedès (Alt Penedès). El nou equipament, a diferència de l’anterior, funciona amb fibra òptica, fet que el fa “més eficient i maniobrable”, segons informa Endesa, ja que simplifica les connexions entre els diferents dispositius.  El nou sistema de telecontrol instal•lat a Sant Pere de Ribes és més segur i resistent que el que hi havia fins ara, segons assenyala la companyia. Ara es registra en un sol equip totes les dades que tenen a veure amb el funcionament dels diferents elements que composen la subestació: interruptors, transformadors, línies, etcètera.  Així, mentre es comprova el funcionament de la instal•lació, es pot detectar de manera “immediata” si hi ha alguna anomalia, la qual es pot corregir amb maniobres fetes a distància, des del Centre de Control d’Endesa. L’operadora destaca la importància de poder operar amb més rapidesa i seguretat en dies d’inclemències meteorològiques. Inversions com la que s’ha fet a Sant Pere de Ribes formen part dels plans d’inversió de la companyia a la zona del gran Penedès. Segons afirma Endesa, aquestes actuacions “són un pas més de per dotar la infraestructura elèctrica d’aquestes comarques dels darrers avenços tecnològics”. L’objectiu, apunten, és “donar una resposta adequada a les especificitats del territori i a les necessitats del seu mercat”.

Summary: Endesa renova el sistema de telecontrol a Sant Pere de Ribes per reduir el temps en la localització d’avaries


El Festival Circ Cric tancarà aquest dissabte la seva vuitena edició amb un balanç de més de 26.000 assistents. Durant els tres mesos de programació s'han portat a l'escenari una setantena de funcions. Enguany, el certamen que va arrencar el 9 d'abril ha celebrat el 20è aniversari dels 20 anys d'existència i activitat de la companyia de circ liderada per Tortell Poltrona al Parc Natural del Montseny. D'entre els espectacles programats destaquen el concert de Joan Garriga i els Galàctics Mariatxis i l'inici de gira de Sopa de Cabra, que va exhaurir les entrades. També es van acabar els tiquets per la passejada "El bosc també és un circ!" i l'espectacle "Garranyics". El punt final del Festival Circ Cric el posarà l'espectacle 'Low cost (in transit)', que es farà aquest dissabte. La directora del certamen, Montse Trias, ha destacat que "el festival ha crescut en projecció estatal i internacional i creix en renom mundial". N'ha subratllat la gran participació de companyies de Galícia, País Basc, Castilla La Manxa, Madrid i de països com Xile, Argentina, Brasil, França o Itàlia. De cara al novè festival, Trias assegura: "seguirem amb la línia establerta però potenciant encara més els pallassos i la comicitat, que és la nostra especialitat". "El nostre lema: grans pallassos en espais petits", ha detallat. Un cop més, el programa s'ha caracteritzat per la vinculació que el festival CIRC CRIC proposa entre natura i les diferents disciplines artístiques com el circ, la música, els titelles, el teatre i els pallassos. Prova evident d'aquest binomi natura-circ és la nova proposta teatral que en Tortell Poltrona va presentar en aquesta edició co-protagonitzada amb Montserrat Trias, directora del Festival: 'Garranyics'. Segons l'organització, el gran salt a nivell de públic i participació ha estat, però, el Festival Internacional de Pallasses (FIP), enguany en la seva 4a edició. Aquest any hi han participat més de vuitanta pallasses que han aplegat 2.130 espectadors que han aplaudit, entre altres, el 'Cabaret de pallasses', 'Las polis', la 'Superbleda' o les 'Microcàpsules de pallasses'. La directora i tot l'equip del festival són molt conscients que el seu públic es desplaça expressament fins al Montseny per acudir al Festival i se senten "orgullosos" d'omplir l'aforament de 600 persones de la seva carpa.

Summary: El Circ Cric tanca la seva 8a edició amb 26.000 assistents i una setantena d'espectacles


El vicepresident del Govern, Pere Aragonès, ha abordat aquest dimarts al migdia amb l'economista Branko Milanovic, especialista en desigualtat econòmica, com afrontar els reptes de l'economia global i, en especial, com lluitar contra les desigualtats socials. La trobada, a la qual també hi han assistit el conseller d'Exteriors, Alfred Bosch, i la secretària d'Economia, Natàlia Mas, ha tingut lloc després del seminari que Milanovic ha impartit durant un parell d'hores amb representants i tècnics dels departaments de la Vicepresidència, Economia i Hisenda, Exteriors i Afers Socials per compartir coneixements sobre aquesta mateixa qüestió.  Branko Milanovic és doctor en Economia per la Universitat de Belgrad. És professor visitant del Graduate Center de la City University of New York (CUNY) i l'investigador principal al Luxembourg Income Study (LIS). Ha estat professor visitant en diverses universitat com ara la Universitat de Maryland, la Universitat John Hopkins o al Carnegie Endowment for International Peace.  També ha estat el lead economist del departament de recerca del Banc Mundial. Les seves àrees de recerca i investigació són les desigualtats, l'economia de la pobresa i el desenvolupament i l'anàlisi macroeconòmic internacional. Milanovic és reconegut internacionalment pels seus estudis econòmics de la desigualtat a partir de les dades d'ingressos de les llars.

Summary: Aragonès aborda amb Branko Milanovic com afrontar els reptes globals en matèria de desigualtats


El Festival Píndoles torna al Castell de Montjuïc de Barcelona amb una vintena d'espectacles de curta durada, per un nombre reduït d'espectadors i en llocs singulars de la fortalesa. El festival, que se celebrarà entre el 7, el 8 i el 9 de juny, oferirà entre la vintena d'espectacles una quinzena d'obres inèdites de teatre breu, d'un quart d'hora aproximadament. Hi haurà varietat, també, de disciplines com la dansa, la poesia, el circ, el clown, la performance o el teatre d'objectes. Les obres es faran en quatre passis i tractaran temàtiques socials com el racisme, el feminisme o la maternitat, les xarxes socials, la tecnologia o valors universals com amor, viatges o relacions. El festival aposta pel nou talent, amb noms com Lara Díez, David Anguera, Albert Salazar o Sílvia Navarro. L'aposta, a més, és paritària, amb autors, directors i intèrprets homes i dones equitatius.  De fet, l'organització ha seleccionat 18 obres a través d'una convocatòria anònima i pública amb propostes de diversos autors, que constitueixen el gruix de la programació. A part, s'ha convidat dues obres: 'Longing for #1', de Guiliua Spattani, i que ja se va presentar al festival de Ferrara, i 'La noia de la benzinera', escrita i dirigida per Aina de Cos i guanyadora del Premi de Dramatúrgia de Teatre de Butxaca de Ciutadella, a Menorca, el 2018.  El festival Píndoles també oferirà el 'Píndoles Off', tres espectacles diferents de lambe-lambe, un tipus de teatre en petites capses escèniques exclusivament per un espectador.  El públic podrà votar la millor peça del Premi del Públic. Els guanyadors, tres escollits pel jurat i un quart pel públic, reestrenaran les seves obres a El Maldà, la Sala Flyhard i el Tantarantana.  Abans del festival, el dia 2 de juny, s'oferirà el 'Racons de Contes' als Lluïsos de Gràcies, la versió infantil del certamen.

Summary: El teatre de petit format torna al Castell de Montjuïc amb el Festival Píndoles


Jelen Amador, la primera doctorada gitana de Catalunya, recorda el primer dia a la universitat: "Hi vaig arribar plorant. Per a mi era un repte molt gran. Les dones gitanes tenim moltes barreres per accedir a la universitat; la soledat, la infrarepresentació de la nostra identitat en el sistema educatiu, la manca de referents. De vegades el sistema et col·loca en una posició com d'haver escollir entre el teu món, el context gitano, i el sistema educatiu, un mon paral·lel on la identitat gitana no és enlloc". Amador diu que tenia por de "deixar de ser la Jelen", però ara reflexiona: "El meu pas per la universitat no m'ha fet menys gitana. Fins i tot sento que tinc més eines i recursos per defensar millor la meva comunitat". Amador ha participat aquest dissabte a la 18a Trobada d'Estudiants Gitanes de Catalunya, que ha reunit prop de 400 dones a la Universitat de Barcelona. Les ponents han animat a estudiar per trencar barreres i per construir un sistema educatiu més plural, que també les representi.

Summary: Jelen Amador, doctora en Sociologia: "La universitat no m'ha fet menys gitana i tinc més eines per defensar la comunitat"


Artistes amb i sense problemes de salut mental porten aquest divendres el teatre i la música allà on viuen les persones més vulnerables d'aquesta crisi, és a dir, fins a les portes de residències de gent gran, en la sisena edició de l’Altre Festival Internacional d’Arts Escèniques i Salut Mental. Donat el context, enguany el certamen s'ha reduït a un dia, s'ha fet itinerant i es mou en un autobús. Aquesta tarda, l'escenari ambulant del festival tenia dues missions: entretenir i fer costat als avis i àvies de dues residències del districte de Sant Andreu. Des de finestres i balcons, els interns han gaudit amb l'humor dels dos conductors del show, el circ i la música, i han trencat per una estona l'aïllament obligat d'aquests dies.

Summary: L'Altre Festival es cola per finestres i balcons de les residències per trencar l'aïllament


Els Mossos d'Esquadra van detenir el passat 4 d’agost el conductor d'un cotxe per anar begut i drogat i patir un accident quan fugia de la policia a prop de la C-65 al terme municipal de Sant Feliu de Guíxols. El detingut és un jove de 22 anys, de nacionalitat espanyola i veí de Sant Feliu de Guíxols. El fets van passar el mateix dia al quilòmetre 0,6 de la C-65, on pels volts de les cinc de la tarda, una patrulla va localitzar un vehicle aturat enmig de la via i tres persones fora del vehicle que s’agredien entre elles. En veure els mossos, aquestes van pujar apressadament al vehicle per fugir. Un dels agents ho va intentar impedir i va resultar ferit en un braç, quan el conductor va accelerar bruscament per fugir del lloc. A uns 300 metres el vehicle va perdre el control al traçar una rotonda i va impactar contra un arbre. Els ocupants del vehicle van intentar fugir corrents, però van ser interceptats pels mossos que els seguien. Posteriorment, van fer la prova d’alcoholèmia al conductor i va donar un resultat positiu de 0,90 mg d’alcohol per litre d’aire expirat, i també positiu al drogotest per consum de cocaïna. Els agents van escorcollar el vehicle i van localitzar diverses bosses amb marihuana i embolcalls amb cocaïna. La patrulla va detenir el conductor per conducció temerària amb resultat d’accident, conduir sota els efectes de l’alcohol i drogues, i un delicte d’atemptat i desobediència contra els agents de l’autoritat. El detingut, amb antecedents, va passar aquest dilluns a disposició del jutjat d’instrucció en funcions de guàrdia de Sant Feliu de Guíxols, que va decretar la seva llibertat.

Summary: Detenen el conductor d'un cotxe per anar begut i drogat i patir un accident a prop de la C-65 a Sant Feliu de Guíxols


Un camió cisterna carregat de gasoil ha bolcat aquest dilluns al matí a la T-223 a Vallmoll (Alt Camp), segons han informat els Bombers de la Generalitat. L'avís del sinistre s'ha rebut a les 08.16 hores al quilòmetre 2,4 de la T-223, de Vallmoll a la Secuita. El camió ha sortit de la via i ha quedat bolcat en un marge embardissat. La cisterna, de 6.800 litres, anava plena de gasoil però no s'ha produït cap tipus de fuita. El conductor hauria quedat il·lès. 6 dotacions de Bombers s'han desplaçat a la zona per estabilitzar el vehicle i desbrossar el marge, i així facilitar els treballs d'un grua de gran tonatge que ha procedit a aixecar el camió cisterna pels voltants de les 10.15 hores. La via està completament tallada en ambdós sentits per facilitar la retirada del vehicle.

Summary: Un camió cisterna carregat de gasoil bolca a la T-223 a Vallmoll però no pateix cap fuita


El Consell General de les Cambres de la Propietat Urbana ha lamentat que la sentència contra els líders del procés hagi contribuït a "l'enquistament d'un conflicte polític". "La responsabilitat de la seva resolució corresponia i correspon a l'àmbit de la política, del qual no n'hauria d'haver sortit", assenyalen les cambres en un comunicat, en què també manifesten que la sentència "no ajuda a resoldre el problema de fons, quin és l'encaix de Catalunya, les aspiracions d'una part de la ciutadania catalana i a la llibertat d'expressió". D'altra banda, avisa que la sentència crea jurisprudència que pot generar la "restricció" en drets com el de reunió, manifestació, protesta, lliure expressió i participació política, expressats de forma pacífica. Per tot plegat, el Consell General de les Cambres de la Propietat Urbana ha reclamat a tots els representants polítics perquè es comprometin públicament a asseure's a negociar que desemboqui a una "solució pactada" i que aprofitin el context electoral. "Com a pas previ, cal dissipar la confrontació i treballar per a l'entesa", subratllen.

Summary: El Consell General de les Cambres de la Propietat Urbana lamenta que la sentència contribueix a "l'enquistament polític"


El Tresor espanyol ha col·locat aquest dimarts 1.550,12 milions d'euros en lletres a curt termini de tres i nou mesos. En lletres a tres mesos el Tresor ha adjudicat 600 milions d'euros després d'un nivell de peticions dels inversors que s'ha situat en 1.875,13 milions d'euros a un tipus d'interès negatiu del -0,487% per sota del preu de col·locació del 14 de març que va ser del -0,416%, 7,1 punts bàsics més barat. En lletres a nou mesos, el Tresor ha col·locat 950,12 milions d'euros a un tipus d'interès del -0,334%, per sota del preu de la col·locació de l'última subhasta que va ser del -0,331% després de rebre 4.182,82 milions d'euros de peticions d'inversors.  La subhasta d'aquest dimarts en lletres a tres mesos ha registrat una ràtio de cobertura, diferencia entre la xifra de col·locació i el volum de peticions, del 3,13 vegades, la diferencia entre 1.875,13 milions d'euros de peticions i els 600 milions finalment adjudicats. La ràtio de cobertura de l'emissió de lletres a nou mesos ha estat de 4,40 vegades, resultat de la diferència entre els 4.182,82 milions d'euros de peticions d'inversors i els 950,12 milions d'euros adjudicats.  El Tresor havia anunciat que en aquesta subhasta es col·locaria entre 1.000 i 2.000 milions d'euros en lletres a curt termini i finalment ha decidit adjudicar 1.550,12 milions d'euros.  Aquesta setmana, en concret el dijous pròxim, el 20 d'abril, el Tresor té previst celebrar una nova subhasta aquest cop de bons a 5, 10 i 30 anys on preveu col·locar entre 4.500 i 5.500 milions d'euros.

Summary: El Tresor col·loca 1.550 milions d'euros en lletres a curt termini a un preu més negatiu que l'anterior subhasta


Un centenar de manifestants han tallat aquest dijous al matí l'Avinguda Diagonal de Barcelona en diferents punts per la vaga del 21-F. Els concentrats, amb càntics a la vaga general, de la independència, i de la llibertat dels presos polítics, s'han assegut a la calçada, a l'alçada de la Gran Via Carles III,  i els Mossos d'Esquadra, que han desplegat 4 furgonetes i unes cinc patrulles, els ha desallotjat un a un. A continuació, han començat a caminar pels carrers de la zona fins que han arribat a la Gran Via, dirigint-se a la plaça Espanya on el desplegament policial intenta evitar que aquesta manifestació s'uneixi a la manifestació d'un altre grup de CDR que sortien del barri de Sants.  Al punt de la Gran Via, la policia s'ha endut un manifestant i una trentena han estat identificats. Al barri de Gràcia, a la Travessera de Dalt i a la plaça Lesseps i a la Meridiana, en els dos sentits de la marxa a l'alçada de Fabra i Puig, i també s'han produït talls de trànsit, a més dels talls als accessos de la ciutat de primera hora del matí, a Glòries i la Campana.

Summary: ACTUALIZACIÓ:Talls intermitents a diferents punts de Barcelona per les protestes del 21-F


La Comissió Europea ha reiterat aquest divendres que no té "res" a dir sobre l'empresonament de vuit consellers del govern de Carles Puigdemont. En la roda de premsa diària de la CE a Brussel·les, la portaveu Annika Breidthardt s'ha limitat a dir que els empresonaments i la possible ordre de detenció europea contra el president són una "qüestió de les autoritats judicials". "Respectem la seva independència", ha dit la portaveu de Juncker, que ha afegit que la CE no pot "interferir" en el conflicte ni fer de mediadora. Breidthardt ha evitat respondre perquè Brussel·les condemna arrestos en països com Veneçuela o Turquia i no a Espanya, i tampoc ha respost si es considera part de la solució o del problema davant de la caiguda del suport a l'europeisme a Catalunya que va constatar el CEO. Breidthardt ha dit que la CE respecta "totalment" la Constitució espanyola.  Text Periodistes de diferents mitjans i estats membres han preguntat aquest divendres a la portaveu de la CE per la detenció dels consellers destituïts. Catherine Feore, d'EU Reporter, ha demanat a la institució si podia confirmar, en el cas d'una ordre de detenció europea, si aquesta es pot rebutjar si té la intenció de "castigar algú per les seves idees polítiques" i també si la Comissió pot intervenir i reaccionar si això es produeix. "Això correspon a les autoritats judicials, la independència de les quals respectem", ha respost Breidthardt. Una resposta similar ha donat la portaveu davant a la pregunta de si "la CE creu que la línia de la decisió judicial respecta els drets fonamentals i els drets de la UE". Per altra banda, David Carretta, de Radio Radicale, ha recordat que en casos anteriors la UE s'ha ocupat de qüestions vinculades a l'Estat de dret i al funcionament de la justícia en altres estats membres i ha mencionat que Espanya és a la cua en termes de "percepció d'independència de la justícia". "Només el 30% dels espanyols es mostra satisfet. Investigarà la Comissió la independència de la justícia a Espanya?", ha demanat Carretta. "Respectem l'ordre constitucional d'Espanya i no tinc res a afegir a aquesta qüestió", s'ha limitat a dir la portaveu. "El primer ministre de Bèlgica, Charles Michel, va dir que si el diàleg no funcionava entre Madrid i Barcelona caldria una mediació europea. En aquest context d'empresonament de líders, el seu posicionament pot canviar?", ha preguntat un altre corresponsal. La portaveu, però, ha evitat respondre també i ha dit que el president de la CE, Jean-Claude Juncker, ja ha parlat de la qüestió en altres ocasions. "No tenim res a afegir", ha insistit. Per altra banda el periodista italià Lorenzo Consoli ha preguntat per si hi ha algun article que digui que no es pot acceptar una ordre de detenció europea quan hi ha fonaments polítics en l'origen de l'ordre. "Hi ha límits?", ha demanat. Amb tot, la portaveu de la institució ha tornat a dir que "correspon a les autoritats judicials" respondre a això. El corresponsal de 'The Telegraph', James Crisp, ha qüestionat per què la Comissió Europea s'ha referit a l'Estat de dret de Malta arran de l'assassinat de la periodista Daphne Caruana, i en canvi, rebutja posicionar-se o intervenir en el cas d'Espanya. "Quina és la diferència?", ha preguntat. Davant el comentari però la resposta des de la institució ha estat que són casos "molt diferents".

Summary: La CE no té "res" a dir sobre l'empresonament dels consellers i respecta la "independència judicial"


El conseller d'Acció Exterior, Relacionals Institucionals i Transparència, Alfred Bosch, ha constatat que el vot exterior "no està funcionant" tenint en compte que el vot exterior sol·licitat a les eleccions europees ha estat només del 8,23% del total del cens en un context de participació històrica. El titular responsable de processos electorals ha assenyalat la implantació del vot pregat com el principal culpable de la davallada del vot exterior, es tracta de la modalitat de sufragi en la qual l'elector ha de pregar a l'autoritat electoral que li concedeixi el dret a vot. Bosch ha instat el govern espanyol a corregir aquesta situació i a introduir mesures tecnològiques per facilitar el vot tenint en compte que "és un dret", segons ha recordat.  Bosch ha mostrat "preocupació" per la davallada del vot exterior sol·licitat en aquestes eleccions europees i ha assenyalat que ha baixat "dràsticament" des que es va introduir per llei el vot pregat. Segons el conseller, com més gestions s'han de fer per votar més complicat és que els possibles votants arribin fins al final i, per tant, introduir una gestió nova com el vot pregat, desincentiva el vot. "Com que el procés és més complicat es necessita més temps per completar aquest procés o a vegades és la mateixa administració o el sistema postal o de correus. En alguns països això fa inviable que els vots arribin al seu destí i hi ha vots que es perden", ha afegit Bosch. El conseller ha explicat que s'ha obert una bústia perquè els ciutadans puguin expressar les seves queixes respecte al vot exterior i s'ha compromès a analitzar les raons que esgrimeixen. "La introducció del vot pregat dificulta el vot exterior. Els països on s'han introduït sistemes electrònics avançats que donen total seguretat està funcionant de meravella", ha argumentat.

Summary: Bosch constata que el vot exterior "no està funcionant" i demana al govern espanyol que corregeixi la situació


L'alcalde de Sant Feliu de Pallerols (Garrotxa), Joan Casas (PDeCAT) ha signat un decret a través del qual es compromet a assumir les despeses de celebració del referèndum del proper 1-O a "títol personal" i com a "veí del poble". Casas argumenta que vol fer les coses de la manera "més legal possible" i evitar que una acusació per "malversació". A la vegada, diu, "vull correspondre a la voluntat de la majoria del poble que és poder votar". De moment, està a l'espera d'un informe que determini el costos que tot plegat pot tenir però ja ha avançat que la fórmula passarà perquè l'ajuntament li faci el requeriment i ell ho pagui. El batlle ha explicat que des que divendres va fer el decret ja ha rebut l'interès d'altres poblacions, que n'hi han demanat còpia.

Summary: L'alcalde de Sant Feliu de Pallerols assumirà a títol personal les despeses de celebració del referèndum


La candidatura de la Seu Vella de Lleida per ser Patrimoni de la Humanitat presentarà la primavera de 2019 la documentació definitiva amb un gir temàtic. Tal com ha explicat Joan Ramon González, president dels Amics de la Seu Vella , es recuperaran els orígens i destacaran el "valor històric i artístic del monument" i no tant el de paisatge cultural com s'havia fet fins ara. González també ha fixat en la propera primavera el moment en què poden començar les obres pendents, després que l'estat espanyol hagi recuperat la partida prevista, segons el director del Consorci del Turó, Joan Baigol. Aquest diumenge s'han tancat els actes lúdics i festius per commemorar el Dia de la Seu Vella, que ha aplegat activitats diverses a l'entorn del monument Un equip de persones treballen ara en el nou document, del qual es va presentar un esborrany aquesta primavera i que ja incorporava aquest canvi temàtic, segons el president, coordinat per l'expert i responsable de la candidatura, Joan Reguant. "Tindrà l'accent posat en el valor patrimonial estrictament" i així "serà més fàcil que acabi de passar l'examen final", ha reblat. El president de l'entitat ha destacat que el "plus important" de la Seu Vella per ser reconeguda Patrimoni de la Humanitat és que "a l'entorn hi ha una fortalesa". Una singularitat que assegura que és "contradictòria" d'un lloc "de pau i de pregaria" però també "de lluita i de defensa". En vistes també a la primavera de l'any vinent, González ha explicat que es podrien engegar les obres pendents del monument, que consten de la recuperació de les cobertes del claustre, acabar la restauració del campanar i l'actuació a la Porta dels Apòstols. Unes actuacions que havien quedat "aturades" per la situació política a Catalunya i que, segons detalla González, el mateix director del Consorci del Turó de la Seu Vella els anunciava que "'l'estat espanyol ha recuperat la partida per fer les obres", fet que els satisfà. De fet afegeix, que la primavera de 2019 "sent moderadament optimistes" es disposarà de la documentació definitiva de la candidatura i també obres començades. El Dia de la Seu Vella Des de fa 32 anys, que els Amics de la Seu Vella commemoren el darrer cap de setmana d'octubre el Dia de la Seu Vella per rememorar l'efemèride del 31 d'octubre de 1278, quan la Seu es va consagrar com a temple. Per aquest motiu, al llarg de tot el diumenge, s'acullen diferents activitats a l'entorn del monument lleidatà com ioga, gimnàstica rítmica, jocs de fusta, concurs de pintura ràpida, tir amb arc i també una concentració de vehicles clàssics al Baluard de l'Assumpció. "Intentem que sigui una festa gran, perquè els lleidatans s'apropin a la Seu", apunta González. A més a més enguany, les efemèrides que s'han sumat a la celebració  han estat els 600 anys de la campana Silvestre, que segons explica González "no ha parat mai de tocar les hores" i és "una de les més importants de l'estat espanyol", els 100 anys de la declaració de 'Monumento Nacional' de la Seu Vella quan encara era caserna militar, i els 80 anys de l'arribada de les tropes de Franco a Lleida, que segons el president van deixar empremta al Turó, en concret van ser  "tres trets" disparats sobre la làpida de Magí Morera, escrita en català, i que es creu que "a algú li va molestar la llengua  i fent punteria va encertar", afirma González. A més també s'han acollit aquest diumenge diferents recreacions històriques, una anomenada 'Quan la catedral era caserna i la guerra arriba a Lleida l'any 1938', s'ha situat en el punt més alt del campanar on dos soldats han guardat la bandera republicana mentre que alguns soldats del bàndol nacional s'han col·locat en punts estratègics del monument.

Summary: La candidatura de la Seu Vella per ser Patrimoni de la Humanitat es presentarà la primavera de 2019 amb un gir temàtic


L'escriptor David Nel·lo ha guanyat el 50è Premi Prudenci Bertrana amb 'Melissa i Nicole', una novel·la curta que gira al voltant del xoc entre dues famílies en una petita illa del Bàltic. El relat explora els límits que s'estan disposats a creuar per ser feliços i les conseqüències de traspassar-los, en un escenari que beu del cinema escandinau i un moment –el solstici d'estiu- que són "cabdals" per al relat, com admet el mateix Nel·lo. El premi està dotat amb 30.000 euros. L'exconsellera Montserrat Tura s'ha endut el Carles Rahola per l'assaig 'República pagesa. Vindicació del catalanisme rabassaire' i el barceloní Xavier Gual ha guanyat el Ramon Muntaner per una novel·la de misteri adolescent. L'acte de lliurament dels Premis Literaris de Girona s'ha convertit en un clam a favor del dret a decidir. El 50è Premi Prudenci Bertrana de novel·la ja té nom propi. L'escriptor David Nel·lo (Barcelona, 1959) s'ha endut el guardó amb 'Melissa i Nicole', una novel·la que gira al voltant de "l'explosió" i el drama entre dues famílies –els Callahan i els Vinyals- que visiten la petita illa sueca de Fårö durant el solstici d'estiu Nel·lo es coneix bé l'indret, perquè hi va fer-hi dues estades d'un mes, i ha escollit l'escenari a consciència. "Quan tens una idea per fer una novel·la, és molt diferent que passi en un lloc o en un altre", assegura. L'escriptor no amaga que l'argument beu del cinema escandinau –'Celebració' de Vinterberg n'és un exemple- i que l'esperit d'Ingmar Bergman "plana" damunt del relat. De fet, en aquesta petita illa del Bàltic, on Nel·lo hi situa el relat, és on va viure i hi està enterrat el cèlebre cineasta. I al costat de l'escenari, l'escriptor també subratlla la importància del moment. "Situo la novel·la en un juny molt calorós, atípic a Suècia, i gairebé malaltís", explica. Partint de la trobada entre les dues filles adolescents de les famílies (d'aquí el títol de l'obra), Nel·lo fa avançar el drama cap als pares Callahan i Vinyals, que acaben essent el "moll de l'os" del relat. Els límits de la felicitat De l'argument, l'escriptor no en desvetlla més. Però ja avança que 'Melissa i Nicole' mostra els límits "d'allò que estem disposats a fer per fer feliços els altres". "A vegades, accions que tenen implicacions ètiques greus i que acabem pagant tota la vida", hi afegeix. David Nel·lo ha treballat en la novel·la menys d'un any –"escric bastant ràpid", admet. Agraeix al jurat haver pogut entrar "al llinatge" dels Premis Bertrana. I més amb una novel·la curta, cosa que allunya el sentiment "que els premis literaris es donen en funció d'allò que pesi el relat" (referint-se a l'extensió).  'Melissa i Nicole' sortirà publicada a finals de novembre sota el segell de Columna Edicions. Nel·lo, que tot i haver fet incursions en la literatura per a adults s'ha especialitzat en infantil i juvenil, ja va guanyar el 2009 el Ramon Muntaner amb 'Guguengol'. I ara fa tres anys, va fer-se amb l'Edebé per 'La nova vida del senyor Rutin' (precisament, ambientada a la mateixa illa bàltica que 'Melissa i Nicole'). La pagesia surt de l'ostracisme L'exconsellera d'Interior i doctora Montserrat Tura s'ha endut el 38è Premi Carles Rahola d'assaig, dotat amb 6.000 euros, per 'República pagesa. Vindicació del catalanisme rabassaire'. L'estudi agafa com a fil conductor la figura del seu avi, Feliu Tura, per "treure de l'ostracisme" i reivindicar el compromís de la pagesia, i en concret el de la Unió de Rabassaires, amb el catalanisme polític de la primera meitat del segle XX. Amb l'assaig, Montserrat Tura reivindica que, més enllà de les imatges dels balcons de la plaça Sant Jaume, la Catalunya que va viure la reivindicació catalanista i de progrés era massivament pagesa. "I entre tots els moviments del món agrari, el de la Unió de Rabassaires va ser el que va incorporar més reivindicacions socials; va fer possible la victòria d'ERC al 1931 i, a més, va condicionar-ne el programa", explica l'exconsellera.  "El meu avi era un líder nat, membre del consell general del sindicat, i vull retre-li homenatge deixant constància escrita del què va significar aquell moviment", precisa Montserrat Tura. La dictadura va escombrar els rabassaires, però tot i haver patit repressió i exili, l'exconsellera destaca que el pòsit del moviment va persistir. I com a exemple, recorda l'enterrament del seu avi. "Malgrat tot, quan es va morir, tots els rabassaires van sortir amb les sabates d'espart i les vetes de fil", explica. Editorial Pòrtic publicarà 'República pagesa. Vindicació del catalanisme rabassaire' el proper mes de gener. Al 2014, Montserrat Tura ja va escriure el llibre memorialístic 'Estirant el fil', on analitzava el panorama polític actual i el conflicte entre Catalunya i Espanya.  Misteri en un càmping abandonat L'escriptor, periodista i professor de Secundària barceloní Xavier Gual s'ha endut el 32è Premi Ramon Muntaner de literatura juvenil, dotat amb 6.000 euros, per 'La noia de la caravana'. La idea d'escriure aquest thriller li van donar, precisament, els seus alumnes.  "La literatura a les aules es veu com una cosa estranya, una mica imposada; i jo em vaig proposar escriure un llibre que realment els faci lectors", explica Gual. "De fet, els adolescents són un públic molt més exigent que els adults, perquè de seguida et diuen si allò els agrada o no", concreta l'escriptor i professor. El resultat és una trama policial i mafiosa, que narra les aventures d'una adolescent que marxa de cap de setmana amb el noi que li agrada. Tots dos passen la primera nit en un càmping abandonat. Però l'endemà, quan la noia es desperta, el jove ha desaparegut. A partir d'aquí, l'escriptor ofereix un relat amb "ritme", que té aquells elements –misteri, amor i intriga- que atrauen l'adolescència.  "Però al costat d'això, també hi ha literatura; he cuidat el llenguatge i, al darrere de l'argument, hi ha tot un treball d'estructura i tècnica", precisa Xavier Gual. 'La noia de la caravana' sortirà publicada sota el segell Fanbooks. Poesia breu, contundent i allunyada de la lírica El filòleg barceloní Albert Garcia Elena ha rebut el 40è Premi Miquel de Palol pel poemari 'La saliva dels morts'. Després que l'any passat trenqués el seu silenci literari, i guanyés el Màrius Torres i el Vicent Andrés Estellés, l'autor s'ha endut ara el guardó amb un recull de poemes breus que gestava des de feia dues dècades. "Són 55 poemes curts, breus, contundents i allunyats de tota lírica", els defineix el mateix Garcia Elena. El recull proposa un recorregut individual per un escenari devastat i en silenci. 'La saliva dels morts' és una crua confessió personal que gira al voltant de la identitat i de l'espècie humana i el seu lloc al món, sense altre testimoni que la consciència del jo-poètic. Albert Garcia Elena explica que ha escrit els versos "a pit descobert" –d'aquí, que estiguin en primera persona- i que no hi ha cap hermenèutica en els poemes. "S'entenen a la primera", precisa. "La poesia és la droga dura de la literatura, i el problema és trobar bon gènere; d'aquí la meva obsessió per fer un poemari molt potent, dirigit tant als acadèmics com a aquells que no ho són", diu. El premi Miquel de Palol està dotat amb 2.400 euros. El poemari 'La saliva dels morts' sortirà editat sota el segell de Proa. L'univers poètic de Martí i Pol El projecte educatiu 'L'univers poètic de Martí i Pol' s'ha endut el 17è Premi Lletra a la millor iniciativa digital de i sobre literatura. El guardó està dotat amb 2.000 euros. L'aplicació, també disponible per a tauletes mòbils i pissarres digitals, pretén apropar els infants a la poesia per mitjà de l'obra de l'autor de Roda de Ter. L'aplicació, adreçada a nens d'entre 4 i 12 anys, està pensada perquè els infants interactuïn amb la literatura amb l'ús d'il·lustracions i jocs que estimulen l'experimentació poètica. La Fundació Miquel Martí i Pol, artífex del projecte, l'ha pensat perquè l'aplicació es pugui fer servir tant a les llars com a les aules. "Oferim un fris il·lustrat als infants perquè descobreixin l'obra de Martí i Pol i puguin escriure els seus propis poemes", explica el representant de la fundació, Roger Canadell. Millor lletra en català per a ZOO Finalment, el Premi Cerverí a lletra de cançó en català l'ha guanyat el col·lectiu musical ZOO amb 'La mestra'. El guardó, que no té dotació, s'atorga per votació popular. La lletra és un homenatge a l'escola popular valenciana en català.  ZOO, nascut el 2014, dedica aquesta cançó a Marifé Arroyo, una docent d'origen castellanoparlant que a la segona meitat dels 70 va impulsar el model d'escola progressista, popular i en valencià que va ser represaliada. L'impulsor de la formació, Antonio Sánchez, també conegut com a 'Panxo', ha destacat que 'La mestra' recull l'esperit del projecte de ZOO. "Entenem la música com a l'instrument per entendre el món i retre homenatge a les històries i persones que ens han fet com som", ha dit. Clam pel dret a decidir Aquest any, els Premis Literaris de Girona han rebut un total de 176 treballs per a les diferents categories. L'acte d'entrega dels guardons, encapçalat pel conseller de Cultura, s'ha celebrat aquest vespre a l'Auditori de Girona, i la situació actual de Catalunya ha tingut un pes destacat en els discursos institucionals.  El president de la Fundació Prudenci Bertrana, Joan Domènech, ha fet una defensa del dret a decidir durant el seu parlament. Domènech s'ha remuntat al primer Bertrana, que va guanyar Manuel de Pedrolo amb la novel·la 'Estat d'excepció', i ha dit que "és trist" que aquell títol es pugui aplicar al moment que ara viu el país. "La dignitat ens obliga a reclamar a l'estat espanyol els procediments idonis perquè puguem expressar la nostra voluntat plena, sense por ni servilismes caducs", ha dit Domènech. El president de la fundació ha assegurat que els catalans "volem fer sentir la nostra veu anant a votar" i que "són els pobles els qui fan les lleis". Al seu parlament, Domènech també ha reclamat a l'Estat que cessi "la persecució" del Govern, a qui "no s'ha habilitat cap via de diàleg". "I sobretot, que no es caigui en la provocació dels qui volen justificar una intervenció desmesurada; només així serem veritables successors dels qui fa 50 anys van fer el primer Premi Bertrana", ha conclòs.

Summary: David Nel·lo guanya el 50è Premi Bertrana amb un relat sobre la felicitat i el xoc de dues famílies en una illa sueca


L'Ajuntament de Barcelona ha activat el pla bàsic d'emergències municipal per incidents amb múltiples víctimes per l'atropellament massiu que ha ocorregut aquesta tarda a la Rambla de Barcelona. Segons un comunicat del consistori, tots els serveis d'emergència estan activats i el Centre de Coordinació gestiona la resposta a l'emergència. L'alcaldessa de Barcelona, Ada Colau, s'ha traslladat al centre de coordinació antiterrorista del departament d'Interior juntament amb els tinents d'alcalde Janet Sanz, Jaume Collboni i el comissionat de Seguretat, Amadeu Recasens. Per la seva banda, el conseller d'Interior, Joaquim Forn ha anunciat que s'han anul·lat tots els actes públics programats a la ciutat, incloses les festes de Gràcia. L'Ajuntament de Barcelona també ha activat els serveis del Centre d'Urgències i Emergències de Barcelona, que s'han traslladat al lloc dels fets per a atendre les persones afectades. De moment, es recomana evitar anar a la Rambla de Barcelona i als entorns de la plaça Catalunya. Així mateix, cal evitar difondre informacions no contrastades i seguir la informació des dels canals oficials de l'Ajuntament de Barcelona, dels Mossos d'Esquadra i de Transports Metropolitans de Barcelona. Turisme de Barcelona ofereix allotjament als que no puguin marxar Turisme de Barcelona ha ofert allotjament a la gent que ha vingut avui a BCN i que no tingui allotjament i no puguin marxar per algun motiu. Es coordinarà el servei amb el Gremi d'Hotels. Per la seva banda, la Fundació Festa Major de Gràcia i el Districte de Gràcia han acordat suspendre tots els actes festius previstos per avui, inclosa l'entrega de premis de carrers guarnits, que queda a l'espera que es fixi una nova data. Així mateix, s'han suspès tots els actes del programa Música als Parcs i l'espectacle de la Font Màgica de Montjuïc. Paral·lelament, aquesta tarda també s'ha ordenat el tancament d'espais públics com el Zoo de Barcelona i el Tibidabo. Transport públic afectat Transports Metropolitans de Barcelona ha informat que a la Línia 1 els trens no paren a estacions d'Universitat i Catalunya. Pel que fa a la Línia 2, el servei funciona de Sagrada Família fins a Badalona-Pompeu Fabra. A la Línia 3 funciona en els seus extrems de Maria Cristina a Plaça Espanya i de Lesseps a Trinitat Nova. Línia 4 no para a Passeig de Gràcia. La línia 5 no para a Diagonal. Pel que fa al servei de bus, hi ha afectacions importants amb desviaments a la majoria de línies que es troben dins del perímetre establert pels cossos de seguretat, a la zona cèntrica de la ciutat. També s'ha suspès el servei del Bus Turístic.

Summary: L'Ajuntament de Barcelona activa el Pla Bàsic d'Emergències després de l'atropellament massiu a Les Rambles


Agents de les policies locals de Santpedor i de Sant Fruitós van detenir dimarts un jove de 20 anys després que presumptament apunyalés amb un ganivet el seu germanastre. La víctima, que va resultar ferida greu, va haver de ser traslladada a l’Hospital de Sant Joan de Déu de Manresa, on evoluciona favorablement. Els fets van tenir lloc dimarts a dos quarts de set del matí, a les portes d’un bar situat al carrer Núria, al municipi de Santpedor. Segons han explicat fonts del cos policial, el presumpte agressor li hauria clavat una ganivetada a l’esquena i va fugir de l’indret. Segons les mateixes fonts, poques hores abans agressor i víctima ja havien protagonitzat una disputa en un bar del municipi. El jove va ser detingut dues hores després pels agents de les policies locals de Santpedor i de Sant Fruitós. Se l’acusa d’un presumpte delicte d'homicidi en grau de temptativa. Dimecres va passar a disposició del jutjat en funcions de guàrdia de Manresa, que va decretar presó provisional després que es negués a declarar.

Summary: Detenen un home a Santpedor per clavar un ganivet per l’esquena al seu germanastre


La formatgera i propietària de Formatges de l'Abadessa, Judith Carreira, ha començat una sèrie de tallers d'elaboració de formatges dirigits a professionals del sector i restauradors. Carreira ja oferia aquests tallers a particulars interessats en el procés de creació del formatge i a escoles. Carreira assegura que "he començat a fer tallers per professionals, sobretot cuiners, ja que tenia una gran demanada". En els tallers, els ensenya la pràctica l'elaboració d'un formatge madurat, fresc o un mató. Durant les sis hores que dura el taller, els participants aprenen tot el procés complet de fer el formatge. D'aquesta manera, diu Carreira, "poden arribar a comprendre millor el producte amb el qual treballen". En aquest sentit, apunta la formatgera, "l'objectiu principal dels tallers és que aprenguin com es fa el formatge, així, coneixent el procés, el treballin millor a la cuina". Com fer un formatge, quin és el procés d'un producte que cada cop té més consumidors o què es necessita per fer un formatge són els coneixements que transmet Carreira en els tallers. El primer taller dirigit a professionals l'ha centrat en el procés de fer un formatge madurat. Per elaborar un formatge, remarca Carreira, és important tenir una matèria primera de bona qualitat, llet de vaca crua de gran qualitat, s'escalfa la llet fins a temperatura de treball, es fermenta i es qualla. Un cop la quallada està en punt òptim es posa en motlles i se li dóna la forma definitiva. Seguidament, s'ha de fer el treball de salat, oreig i maduració fins que el formatge està al punt per menjar. Així els professionals que han participat en el taller s'han emportat a casa un formatge que no està acabat, ara l'hauran de salar i madurar durant un mes, per poder veure el resultat de la feina feta. Un dels participants al taller és el propietari de la Formatgeria Blanca de Mataró, Francesc Pagès, manifesta que "feia molt temps que tenia interès a fer un curs de formatge, ja que és un producte que venc, i és interessant saber com s'elabora per poder transmetre-ho als clients". En aquest sentit, assenyala que "quan saps transmetre el que saps aquell producte t'ajuda a vendre'l i el client ho agraeix". Un dels cuiners que ha assistit al taller, Ramon Sesplugues, del Celler d'en Toni d'Andorra. Sesplugues diu que "el va convidar un altre dels participants i ja fa temps que tenia ganes de saber com es feia el formatge". I afegeix que "és interessant perquè està de moda i els clients el demanden molt". Entre els participants d'aquest primer taller hi ha tres reconeguts cuiners d'Andorra, els propietaris d'un restaurant a Caldes d'Estrac, els propietaris d'una formatgeria a Mataró, un conegut restaurador de la Seu i un cuiner d'un vaixell. Formatges de l'Abadessa és una petita formatgeria ubicada al barri antic de la Seu d'Urgell. Carreira va començar aquest projecte personal després de més de deu anys dedicats professionalment a l'elaboració de formatges artesans. Carreira explica que vol fer una petita producció en l'entorn de la Seu, amb un producte molt cuidat, va començar només treballant amb llet de vaca i actualment també fa formatges de cabra. Per fer aquests tallers dirigits a professionals, Formatges de l'Abadessa compta amb la col·laboració de l'Agrobotiga de Castellbó i l'Hostal Vell d'Anserall.

Summary: Ofereixen tallers d'elaboració de formatges per a restauradors i professionals de la gastronomia


L'Institut d'Estudis Ilerdencs (IEI) ha acollit aquest dimarts la presentació del Catàleg Tardor a Escena, un projecte que pretén reactivar els espectacles culturals en poblacions de la demarcació de Lleida de menys de 3.000 habitants. La iniciativa posa a l'abast dels ajuntaments, a un preu reduït gràcies a l'aportació de 25.000 euros de l'IEI, les creacions de catorze companyies lleidatanes. L'Associació Territori a Escena Lleida és al darrere d'un projecte que vol afavorir els pobles que solen presentar més limitacions i carències en aquest àmbit. Els consistoris podran programar les propostes escèniques fins al 31 de desembre del 2020. Sota el lema 'Omplim la tardor de Cultura 2020', el Catàleg Tardor a Escena presenta una proposta d'espectacles culturals de proximitat per a poblacions de menys de 3.000 habitants de la demarcació de Lleida. Els ajuntaments interessats en beneficiar-se del projecte poden gaudir dels espectacles que formen el catàleg a uns preus reduïts gràcies a l'ajut del IEI. Els objectius d'aquesta iniciativa són promocionar l'acció cultural que es fa des de les comarques de Lleida a partir d'una acció diversificada i multidisciplinària a l'abast dels ajuntaments, posar en relleu les propostes d'arts escèniques locals, potenciar el seu consum, crear circuit i generar xarxa, així com esdevenir un recurs de proximitat per a ens públics i agents en matèria de programació cultural. Amb aquesta iniciativa es busca, sobretot, reactivar el sector cultural en poblacions lleidatanes de menys de 3.000 habitants, que són les que més carències i febleses presenten en aquest àmbit. Concretament, es posa al seu abast un catàleg amb una cartellera d'espectacles de les companyies de l'Associació Territori a Escena Lleida (TELL), en aquest cas 19 espectacles de 14 companyies lleidatanes, una gran diversitat de propostes escèniques que podran programar fins al 31 de desembre del 2020. El projecte comptarà amb un total de 32 actuacions repartides per les 14 comarques que formen la demarcació de Lleida amb la intenció de realitzar dues actuacions a cada comarca. L'IEI farà una aportació de 25.000 euros al projecte, uns diners que seran repartits a parts iguals entre les 14 companyies del projecte amb un import de 1.377 euros. Aquest import serà destinat exclusivament a subvencionar els catxets dels espectacles per abaratir el cost per l'ajuntament. Cada companyia decideix el nombre d'actuacions en funció del catxet de l'espectacle. Les companyies que formen part del catàleg són Sac Espectacles (amb l'obra 'Danscircant'), El Sidral ('L'aneguet lleig' i 'Històries impossibles'), Mai tant teatre per a tothom ('No ploris!' i 'Els pastorets de la muntanya'), Nurosfera ('Solitud a Stromboli'), Improvistos Krustys Show ('Beatbox Circ' i 'Tot és possible'), La Cremallera Teatre ('Estanis, l'home dels oficis'), Companyia Els Salats ('La gran festa'), Alea Teatre ('Atlantis'), Miscel·lània Teatre ('Il·lia'), Talia Teatre ('El Patufet Valent'), La Pantomima ('M'he portat bé'), Nopatiskos Teatre ('Passem una estona?'), Efimer ('Traps'), Sound de Secà ('Emorio') i Mag Lari ('Una nit amb el Mag Lari'). L'Associació Territori a Escena Lleida és una entitat sense afany de lucre de caràcter professional en el sector de la programació cultural i les arts escèniques. En l'actualitat formada per 14 companyies lleidatanes amb una àmplia trajectòria professional al territori en les especialitats de les arts de carrer, el teatre, el circ, els titelles i la música.

Summary: L'IEI impulsa el Catàleg Tardor a Escena per reactivar el sector cultural en poblacions de menys de 3.000 habitants


El president participa en el torn obert de CDC Sarrià-Sant Gervasi per donar la seva visió sobre com ha de ser el nou partit ACN Barcelona.-"Fantàstic. Els que reculem ara som els que estem imputats per la via penal i ens hi juguem la inhabilitació política i la presó? Aquests som els que reculem? No em feu riure". Així ha reaccionat aquest dijous l'expresident de la Generalitat i president de CDC, Artur Mas, davant les veus que detecten una certa marxa enrere dels convergents en els seus plantejaments independentistes. Mas ha participat en el torn obert de CDC Sarrià-Sant Gervasi, la seva agrupació, per donar la seva visió sobre com ha de ser el nou partit de cara al congrés de refundació que els convergents celebraran el 3, 4 i 5 de juny. L'expresident ha omplert l'enquesta anònima com qualsevol militant, responent les gairebé 90 preguntes que demanen l'opinió sobre aspectes ideològics i organitzatius del partit. En declaracions als periodistes, Mas ha defensat que si l'objectiu és que Catalunya tingui un Estat, el que cal és aplegar més suports. D'aquesta forma, s'ha pronunciat en la línia de les últimes declaracions que ha fet les últimes setmanes, on ha remarcat que cal superar el 50% de partidaris de la independència i fins i tot ha assegurat que en el seu partit caben aquells que volen un referèndum, que votarien que sí a un estat català però que no tenen clar si aquest ha de ser independent. "Si volem arribar a aquest objectiu, que és el nostre i que ens hi estem jugant més que ningú perquè n'hem patit les conseqüències més que qualsevol altre, o sumem gent que no hi és o no ens en sortirem", ha advertit aquest dijous. Sobre les respostes que ja s'han anat coneixent del torn obert, Mas ha celebrat el procés participatiu, i ha valorat que la gent es defineixi amb vocació de centre ampli, perquè això vol dir que el moviment que representa CDC "no és ni de dretes ni d'esquerres" i que intenta acollir gent liberal però també socialdemòcrates.

Summary: Mas: "Els que ens juguem la inhabilitació política i la presó som els que reculem? No em feu riure"


L'exconseller de la Presidència i portaveu del Partit Demòcrata Català al Congrés, Francesc Homs, ha assegurat aquest dilluns durant la seva declaració davant el Tribunal Suprem que el Govern de la Generalitat va actuar en relació al 9-N "d'acord al mandat del Parlament de Catalunya i en el marc legal" per "facilitar els drets fonamentals dels ciutadans". Homs ha assegurat que el seu executiu té "la impressió" que les principals institucions de l'Estat "han actuat en relació al procés de manera arbitrària i seguidista dels interessos del PP" i "no com s'hauria d'haver actuat a un Estat de dret i democràtic", cosa que val principalment per un Tribunal Constitucional "que es va plegar als interessos del govern espanyol, encara que fos amb abús de dret". Homs ha fet aquestes manifestacions en una roda de premsa a Blanquerna després de declarar durant una hora i 45 minuts davant el Tribunal Suprem per la seva participació en l'organització de la consulta del 9-N. Novament, a Blanquerna ha estat acompanyat de la plana major del seu partit, encapçalada per l'expresident de la Generalitat, Artur Mas, i també pels consellers de la Generalitat Munté, Vila i Borràs Segons ha explicat, a la seva declaració ha defensat "la legalitat del que vam fer i que tornaríem a fer" i ha explicat que la decisió del Govern va ser la de seguir el mandat del Parlament de Catalunya en el context d'un marc legal que obliga els governs a promoure la participació i la llibertat d'expressió. Ha reiterat que segons els seus criteris la Generalitat va actuar "legalment" per fer possible l'exercici de drets fonamentals. "Vam actuar d'acord al mandat del Parlament de Catalunya i sempre d'acord a la llei i per facilitar drets fonamentals dels ciutadans", ha dit.  També s'ha ratificat en el que va declarar davant el Tribunal Superior de Justícia de Catalunya i ha tornat a criticar la Fiscalia per actuar "d'acord als interessos del PP", com ho demostra, ha dit, la conversa enregistrada entre el ministre de l'Interior i el director de l'Oficina Antifrau, que apuntava que es podia "afinar" qüestions a la Fiscalia.  "Estem en el context d'unes institucions de l'Estat espanyol que fan seguidisme polític, que no compren el que passa a Catalunya i que està disposat a qualsevol cosa menys el diàleg per intentar reprimir el que s'està fent a casa nostra", ha dit. A més ha assegurat que el seu és "un procés polític, i no jurídic" on fa la sensació que "la sentència està dictada" perquè "hi ha un posicionament de prejudici" a totes les instàncies que intervenen en aquest afer "que indica que les coses estan orientades d'aquesta manera". L'exconseller de Presidència també ha afirmat que en aquesta declaració "s'ha aclarit un aspecte formal" que és l'amenaça de detenció que apareixia a la seva citació en cas de no assistir a la declaració d'aquest dilluns, que ha estat "un error".

Summary: Homs defensa davant del Tribunal Suprem la legalitat del 9-N i denuncia “l’actuació arbitrària” de l’Estat


Romanen dues carreteres on és obligatori fer ús de les cadenes: la BV-4031, a Castellar de N'Hug i la C-28, a Naut Aran ACN Barcelona.-El Servei Català de Trànsit (SCT) ha informat que des de les tres de la tarda de divendres i fins les vuit del vespre d'aquest diumenge s'ha registrat una víctima mortal a la xarxa de carreteres interurbanes catalanes. Ha estat aquesta passada matinada a l'autopista del Maresme, la C-31 direcció Mataró a l'altura de Sant Adrià de Besòs, quan un turisme ha patit un accident en sortir de la via. La víctima mortal era el conductor, un home de 41 anys, que viatjava sol. A banda, el temporal de neu i pluja ha condicionat força la circulació, especialment aquest dissabte amb prop d'una vintena de vies afectades que estaven tallades o bé calien l'ús de cadenes. Ara només en queden dues on s'ha de fer ús de les cadenes: la BV-4031, a Castellar de N'Hug i la C-28, a Naut Aran, per accedir al Port de la Bonaigua. Pel que fa a mobilitat, en el retorn d'aquesta tarda de diumenge cap a l'àrea metropolitana de Barcelona, s'han format retencions a la B-20, a l'altura de Santa Coloma de Gramenet; a la B-23, a Sant Feliu de Llobregat, i a la C-58, a Sant Quirze del Vallès. També s'han registrat cues a l'A-2, al Bruc, i a la C-32, a Sant Boi de Llobregat direcció Barcelona, a causa d'un accident  lleu. D'altra banda, a l'A-2 s'ha restringit el trànsit a Castellbisbal en sentit Lleida per un sinistre entre dos vehicles, fet que ha provocat quatre quilòmetres de retencions. Amb l'objectiu de minimitzar les afectacions viàries en l'operació retorn de diumenge, el Servei Català de Trànsit i Mossos han aplicat  mesures especials d'ordenació i regulació del trànsit a la C-16, a Cercs i Berga en sentit Barcelona per tal de fer més fluida la circulació de tots els vehicles que es desplacen des d'indrets de muntanya fins a la capital catalana.

Summary: La xarxa viària catalana registra durant el cap de setmana una víctima mortal fins les vuit del vespre


El ministre de Sanitat, Salvador Illa, ha explicat que a principis de la setmana que ve ja disposaran dels “primers resultats provisionals” de l’estudi de seroprevalença. Illa ho ha dit durant la sessió de control al govern espanyol d’aquest dimecres al matí al Congrés dels Diputats. “A principis de la setmana que ve disposarem dels primers resultats provisionals”, ha assegurat, i ha recordat que l’estudi, que es fa en col·laboració amb les Comunitats Autònomes i servirà per estimar quin percentatge de població ha desenvolupat anticossos davant del coronavirus, va començar aquesta setmana. A Catalunya, dilluns ja es van començar a fer les trucades per concertar les cites per fer proves a 3.409 unitats familiars.  Al conjunt de l’Estat espanyol, s'ha seleccionat més de 36.000 llars espanyoles perquè la mostra tingui participants de tots els grups d'edat i localitzacions geogràfiques. Es fa a nivell de província. En total es convida a participar a unes 90.000 persones, i s'estima que es comptarà amb una mostra d'unes 60.000 com a mínim.

Summary: Illa diu que a principis de la setmana que ve tindran els “primers resultats provisionals” de l’estudi de seroprevalença